b'\n_START_ARTICLE_\nKilpa-ajo halki Italian\n_START_SECTION_\nJuoni\n_START_PARAGRAPH_\nRooman senaatissa senaattori Lactus Bifidusta, joka on vastuussa Rooman valtakunnan teiden yll\xc3\xa4pidosta, syytet\xc3\xa4\xc3\xa4n teiden surkeasta kunnosta. Pelastaakseen maineensa Bifidus lupaa j\xc3\xa4rjest\xc3\xa4\xc3\xa4 suuret hevosvaunujen kilpa-ajot halki koko Italian niemimaan, jotka ovat avoinna kaikille kansakunnille, my\xc3\xb6s barbaareille. Itse Julius Caesar saapuu onnittelemaan Bifidusta t\xc3\xa4st\xc3\xa4 ideasta ja samalla muistuttaa h\xc3\xa4nt\xc3\xa4 siit\xc3\xa4, ett\xc3\xa4 voittajan pit\xc3\xa4\xc3\xa4 sitten olla roomalainen._NEWLINE_Samaan aikaan Asterix ja Obelix ovat markkinoilla viem\xc3\xa4ss\xc3\xa4 Senilixi\xc3\xa4 hammasl\xc3\xa4\xc3\xa4k\xc3\xa4riin. Markkinoilla Obelix ostaa hevosvaunut her\xc3\xa4teostoksena ja kuulee vaunukilpa-ajoista. Gallialaiset p\xc3\xa4\xc3\xa4tt\xc3\xa4v\xc3\xa4t ottaa osaa kilpa-ajoihin._NEWLINE_Kilpa-ajoissa, joita sponsoroi garumin valmistaja Croisos Lupus, on mukana osallistujia monesta kansakunnasta, mukaan lukien brittej\xc3\xa4, lusitanilaisia, Kushin valtakunnan prinsessoja (joihin kaikki miehet ihastuvat) ja koko yleis\xc3\xb6n ennakkosuosikki, roomalainen mestariajaja Coronavirus, joka k\xc3\xa4ytt\xc3\xa4\xc3\xa4 messinkist\xc3\xa4 naamiota. Kilpa-ajo l\xc3\xa4htee k\xc3\xa4yntiin ja kulkee l\xc3\xa4pi Italian niemimaan. Kilpailu on hyvin kovaa ja gallialaiset ep\xc3\xa4ilev\xc3\xa4t ett\xc3\xa4 kilpa-ajoja sabotoidaan jotta Coronaviruksen voitto varmistuisi. Ep\xc3\xa4ily osoittautuu todeksi kun kimbril\xc3\xa4iset osallistujat tunnustavat Caesarin m\xc3\xa4\xc3\xa4r\xc3\xa4nneen heid\xc3\xa4t sabotoimaan kilpailua auttaakseen Coronavirusta. Kuultuaan t\xc3\xa4st\xc3\xa4 Coronavirus paljastaa olleensa t\xc3\xa4st\xc3\xa4 tiet\xc3\xa4m\xc3\xa4t\xc3\xb6n ja h\xc3\xa4nen apurinsa Bacilluksen olleen kaiken takana. Jaloa urheilumielt\xc3\xa4 osoittaen Coronavirus vet\xc3\xa4ytyy pois kisasta._NEWLINE_L\xc3\xa4hell\xc3\xa4 maalia gallialaiset ovat v\xc3\xa4h\xc3\xa4ll\xc3\xa4 voittaa mutta he huomaavat Coronaviruksen olevan sittenkin mukana kisassa ja ohittavan heid\xc3\xa4t. Viime hetkell\xc3\xa4 Coronaviruksen vaunut t\xc3\xb6rm\xc3\xa4\xc3\xa4v\xc3\xa4t kuoppaan ja paljastuu ett\xc3\xa4 itse Caesar oli naamioitunut Coronavirukseksi varmistaakseen Rooman voiton. Pelastaakseen kunniansa ja osoittaakseen urheilumielt\xc3\xa4 Caesar my\xc3\xb6nt\xc3\xa4\xc3\xa4 tappionsa ja julistaa gallialaiset voittajiksi. Palkinto kuitenkin kiert\xc3\xa4\xc3\xa4 yhdelt\xc3\xa4 osallistujalta toiselle koska kaikkien mielest\xc3\xa4 kaikki p\xc3\xa4rj\xc3\xa4siv\xc3\xa4t yht\xc3\xa4 hyvin._NEWLINE_Albumin lopussa gallialaiset palaavat takaisin kyl\xc3\xa4\xc3\xa4ns\xc3\xa4 suurelle juhla-aterialle, ja matkan aikana Obelix n\xc3\xa4rk\xc3\xa4styy huomatessaan kasvonsa garumin mainoksessa.\n_START_SECTION_\nYksityiskohtia\n_START_PARAGRAPH_\nJotkut albumin hahmoista ovat karikatyyrej\xc3\xa4 tunnetuista henkil\xc3\xb6ist\xc3\xa4. Parmalaisen majatalon is\xc3\xa4nt\xc3\xa4 muistuttaa laulaja Luciano Pavarottia, roomalainen mestariajaja Coronavirus muistuttaa kilpa-ajaja Alain Prostia ja garumin valmistaja Croisos Lupus puolestaan muistuttaa Italian p\xc3\xa4\xc3\xa4ministeri Silvio Berlusconia.'